3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

(1) ศูนย์ค้าส่งแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  สินค้าอุปโภคบริโภคและบริการของศูนย์ค้าส่งแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

ก) เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

 ข) เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

 ค) เครื่องกีฬา เฟอร์นิเจอร์ เครื่องใช้ในบ้าน

ง) สิ่งทอและเครื่องแต่งกาย

จ) ผัก ผลไม้สด เนื้อสัตว์ อาหารทะเล อาหารนม

ฉ) เครื่องดื่ม ขนมขบเคี้ยว

ช) สินค้าชำทั่วไป (General Grocery)

ซ) ยา

12. ฌ) เบเกอรี่

ญ) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธที่ธุรกิจจัดจำหน่ายทั้งหลายไม่ว่าจะเป็นธุรกิจจัดจำหน่ายแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะการบรรจุและจำนวนบรรจุ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆเช่นตัวอย่าง ดังตารางต่อไปนี้

+--------------+-------------------------------------------------------+
| เค           | ประเภทของสินค้า                                         |
| รื่องหมายการค้า |                                                       |
+--------------+-------------------------------------------------------+
| aro          | สินค้าอุปโภค ได้แก่ ม้วนวีดีโอเทป ม้วนเทปคลาสเซ็ท แก้วน้ำ         |
|              | ถุงพลาสติก หนังยาง ถังขยะพลาสติก ชุดสังฆทาน ถุงมือเอนกประสงค์   |
|              | ไม้แขวงเสื้อ และเก้าอี้พลาสติก เป็นต้น                         |
|              |                                                       |
|              | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก      |
|              | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน        |
|              | และน้ำยาทำความสะอาดสุขภัณฑ์ เป็นต้น                         |
+--------------+-------------------------------------------------------+
| Q-BIZ        | กระดาษถ่ายเอกสาร กระดาษแฟ็กซ์ กระดาษเครื่องคิดเงิน           |
|              | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย  |
|              | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก และเก้าอี้ฝ้าย   |
|              | เป็นต้น                                                 |
+--------------+-------------------------------------------------------+
| High Style   | เสื้อผ้าบุรุษและสตรี                                        |
+--------------+-------------------------------------------------------+
| savepak      | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น      |
+--------------+-------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ต่ำลง

  (2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

 โดยบริษัท แม็คโครออฟฟิศเซ็นเตอร์ จำกัด

  แม็คโครออฟฟิศเซ็นเตอร์ เป็นศูนย์จำหน่ายสินค้าเฉพาะอย่างเกี่ยวกับวัสดุอุปกรณ์สำนักงาน
  เครื่องใช้สำนักงาน เฟอร์นิเจอร์สำนักงาน และศูนย์บริการธุรกิจ
  ในราคาที่สามารถแข่งขันกับท้องตลาดได้
  โดยมีแนวทางความคิดหลักที่ให้บริการแก่ลูกค้าซึ่งต้องการซื้อสินค้าที่เกี่ยวกับสำนักงานได้พร้อมสรรพทุกสิ่งที่ออฟฟิศต้องการ
  ประเภทสินค้าหลักสามารถแบ่งได้ดังนี้

ก) เฟอร์นิเจอร์สำนักงาน ได้แก่ โต๊ะทำงาน เก้าอี้ทำงาน ตู้เก็บเอกสาร โต๊ะคอมพิวเตอร์ ฯลฯ

 ข) วัสดุอุปกรณ์สำนักงาน ได้แก่ ผลิตภัณฑ์กระดาษ ปากกา แฟ้มเอกสาร ฯลฯ

ค) เครื่องใช้สำนักงาน ได้แก่ เครื่องพิมพ์ดีด เครื่องโทรสาร เครื่องคอมพิวเตอร์ โทรศัพท์ ฯลฯ

ง) ศูนย์บริการทางธุรกิจได้แก่ การเข้าเล่มรายงาน การบริการส่งโทรสาร บริการพิมพ์เอกสาร
ถ่ายเอกสาร ฯลฯ

2.  การตลาดและการแข่งขัน

  3.2.1 กลยุทธการแข่งขัน

(1) ผลิตภัณฑ์

ศูนย์ค้าส่งแม็คโคร - Makro Cash and Carry

  ในปี 2547 บริษัทฯ
  ยังคงให้ความสำคัญกับการขายสินค้าประเภทอาหารซึ่งเป็นธุรกิจหลักอย่างต่อเนื่อง โดยบริษัทฯ
  ประสบความสำเร็จในการปรับเปลี่ยนรูปแบบการขายสินค้าอาหารสดเพิ่มอีก 7
  สาขาภายหลังจากที่ได้ปรับเปลี่ยนไปแล้ว 3 สาขาในปี 2546 ทั้งนี้ รูปแบบที่ปรับเปลี่ยนได้แก่
  การจัดเรียงสินค้าใหม่
  การเพิ่มพื้นที่ขายและประเภทสินค้าอาหารสดและอาหารแช่แข็งที่ได้รับความนิยมมากขึ้นอย่างต่อเนื่อง
  รวมทั้งการเพิ่มความหลากหลายของอาหารแห้ง และเครื่องดื่มประเภทต่างๆ
  ตลอดจนสินค้าอื่นที่เกี่ยวข้องกับการประกอบธุรกิจอาหาร เช่น
  ผลิตภัณฑ์และหีบห่อที่ใช้บรรจุอาหารและอุปกรณ์เครื่องใช้ต่างๆ ที่ใช้บนโตะอาหาร
  ส่วนสินค้าอุปโภคจะเน้นไปยังเฉพาะกลุ่มสินค้าโดยส่วนใหญ่ได้แก่
  ผลิตภัณฑ์ที่ใช้ในครัวเรือนและร้านอาหาร
  สินค้าของใช้ส่วนตัวและทำความสะอาดที่ใช้ในชีวิตประจำวัน และเครื่องใช้ไฟฟ้า
  ผลที่ได้รับจากการดำเนินการตามแผนงานดังกล่าวได้รับการตอบรับเป็นอย่างดี และบริษัทฯ
  ยังคงดำเนินการตามแผนงานดังกล่าวอย่างต่อเนื่อง
  ซึ่งสาขาทั้งหมดจะได้รับการปรับเปลี่ยนรูปแบบเพื่อเพิ่มการให้บริการต่างๆ
  แก่กลุ่มลูกค้าหลักของบริษัทฯ

  บริษัทฯ ได้ทบทวนและปรับปรุงการนำเสนอสินค้าอย่างต่อเนื่อง รวมถึงเรื่องบรรจุภัณฑ์
  ความสม่ำเสมอในการนำสินค้ามาจัดจำหน่าย และการนำเสนอสินค้าใหม่ๆ นอกจากนี้บริษัทฯ
  ยังได้นำแนวคิดและการดำเนินการใหม่ๆ มาทดลองใช้กับสาขาบางแห่งเพื่อประเมินผลลัพธ์ที่ดีที่สุด
  ก่อนจะนำไปใช้กับสาขาอื่นต่อไปซึ่งเป็นวิธีที่ป้องกันไม่ให้เกิดผลกระทบกับการมาจับจ่ายใช้บริการตามปกติของลูกค้า
  การที่บริษัทฯ ได้ขยายเพิ่มจำนวนสาขาทำให้ทำเลที่ตั้งมีความหลากหลายมากขึ้น
  เป็นการเพิ่มโอกาสในการนำเสนอสินค้าที่มีความหลากหลายมากขึ้น
  ไม่ว่าจะเป็นสินค้าอาหารในท้องถิ่นของสาขาที่ตั้งอยู่ในภาคเหนือ
  หรือสินค้าอาหารสดที่มีความหลากหลายต่างๆ เช่น เนยแข็ง เครื่องเทศ
  และสมุนไพรซึ่งจัดจำหน่ายที่สาขาสาทรและภูเก็ต
  การนำเสนอสินค้าท้องถิ่นที่เฉพาะเจาะจงของสาขา
  เกิดขึ้นจากการปฏิบัติงานของพนักงานจัดซื้อประจำท้องถิ่นตลอดทั้งปี 2547
  และสนับสนุนด้วยการดำเนินงานของทีมงานฝ่ายจัดซื้อประจำสำนักงานใหญ่
  ซึ่งทำให้มีโอกาสเพิ่มขึ้นในการนำเสนอสินค้าตามความต้องการของลูกค้าในราคาที่สามารถแข่งขันกับตลาดได้
  ทั้งนี้ การดำเนินการใหม่ๆ เหล่านี้จะต้องสอดคล้องกับเป้าหมายหลักของบริษัทฯ
  ในการวางตำแหน่งศูนย์ค้าส่งแม็คโครให้เป็นธุรกิจการค้าแบบชำระเงินสดและบริการตนเองชั้นนำของประเทศไทย

  อนึ่ง จากการที่บริษัทฯ ได้ประสบความสำเร็จในการใช้ระบบพาณิชย์อิเล็คทรอนิกส์ระหว่างธุรกิจ
  ซึ่งซึ่งเป็นระบบที่ช่วยให้ผู้จัดจำหน่ายสินค้าสามารถเข้าถึงข้อมูลภายในของบริษัทฯ ช่วยให้บริษัทฯ
  สามารถเพิ่มขีดความสามารถในการจำหน่ายสินค้าในราคาถูกและในประเภทและชนิดสินค้าที่เป็นที่ต้องการตลอดเวลา
  และช่วยเพิ่มประสิทธิภาพในการบริหารความสัมพันธ์กับผู้จัดจำหน่ายสินค้า
  การแลกเปลี่ยนข้อมูลระหว่างกันทำให้การบริหารจัดการเป็นไปอย่างคล่องตัวทั้งในฐานะเป็นองค์กรและส่วนหนึ่งของกระบวนการจัดจำหน่ายสินค้า
  นอกจากนี้บริษัทฯ ยังค้นหาช่องทางจัดหาสินค้าจากแหล่งใหม่ๆ อย่างต่อเนื่อง
  โดยเฉพาะอย่างยิ่งในหมวดอาหารสดตามฤดูกาล และรูปแบบการจัดหาแหล่งสินค้า เช่น
  การประมูลเพื่อให้ได้ราคาที่ดีที่สุดจากผู้จัดจำหน่ายสินค้า
  รวมทั้งการพัฒนาโอกาสเข้าหาแหล่งจัดซื้อในระดับภูมิภาคจากกลุ่มบริษัทแม็คโครทั่วทวีปเอเชียด้วย

 ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ ดำเนินธุรกิจศูนย์จำหน่ายสินค้าเฉพาะอย่างเกี่ยวกับเครื่องใช้สำนักงาน
  วัสดุอุปกรณ์สำนักงาน เฟอร์นิเจอร์สำนักงาน และศูนย์บริการธุรกิจ โดยมีสินค้าจำหน่ายถึงกว่า
  8,000 รายการ
  เพราะฉะนั้นลูกค้าจึงสามารถหาซื้อผลิตภัณฑ์เกี่ยวกับเครื่องใช้สำนักงานได้ในที่แห่งเดียว (One
  Stop Shopping) นอกจากนี้ บริษัทฯ ได้มีการพัฒนาสินค้าประเภทต่าง ๆ
  ภายใต้เครื่องหมายการค้าของตนเอง (Own Brand) ซึ่งส่วนใหญ่เป็นวัสดุอุปกรณ์สำนักงาน
  โดยบริษัทฯ จะให้ความสำคัญในเรื่องของคุณภาพของสินค้าดังกล่าว ซึ่งต้องมีคุณภาพดี
  ราคาย่อมเยาว์ และมีสินค้าพร้อมจำหน่ายตลอดเวลา

(2) ทำเลที่ตั้ง

 ก) ศูนย์ค้าส่งแม็คโคร - Makro Cash and Carry

  จากการที่บริษัทฯ ได้เปิดดำเนินธุรกิจการจัดจำหน่ายในลักษณะ Cash & Carry
  เป็นรายแรกในประเทศไทย กอปรกับบริษัทฯ
  มีทำเลที่ตั้งสาขาที่ดีในการดำเนินธุรกิจหลายสาขาทั้งในกรุงเทพมหานครและต่างจังหวัด ปี 2547
  เป็นปีที่บริษัทฯ ทำการขยายกิจการอย่างมีนัยสำคัญ โดยได้เปิดสาขาใหม่ 6 สาขา ได้แก่
  สาขาสกลนครในเดือนมีนาคม สาขาสุพรรณบุรีในเดือนพฤษภาคม สาขาจันทบุรีในเดือนกรกฎาคม
  สาขาภูเก็ตในเดือนสิงหาคม สาขาร้อยเอ็ดในเดือนตุลาคม และสาขาตรังในเดือนธันวาคม
  ทำให้บริษัทฯ มีพื้นที่ขายรวมทั้งสิ้น 253,488 ตารางเมตร
  สาขาที่เปิดใหม่ทั้งหมดตั้งอยู่ในต่างจังหวัด ณ สิ้นปี บริษัทฯ มีสาขารวมทั้งสิ้น 29 สาขา
  โดยมีสาขาในกรุงเทพมหานคร 8 สาขา และ สาขาในต่างจังหวัด 21 สาขา
  สาขาใหม่ของบริษัทฯ ที่เปิดดำเนินการในปี 2547 เป็นรูปแบบใหม่ซึ่งเริ่มใช้เป็นครั้งแรกในปี
  2546 และ เป็นสาขาที่มีขนาดเล็กลงกว่าสาขาอื่นๆ โดยมีพื้นที่ขายประมาณ 5,500 ตารางเมตร
  แม้ว่าสาขาจะมีขนาดเล็กลง
  แต่รูปแบบสาขาใหม่ได้มีการปรับให้เหมาะสมกับจำนวนและความต้องการของลูกค้าในต่างจังหวัด
  สาขาเหล่านี้จัดจำหน่ายสินค้าที่มีความหลากหลายและกำหนดราคาอย่างเหมาะสมตามธุรกิจของลูกค้า
  นอกจากนี้
  สาขาดังกล่าวยังมีการใช้พลังงานอย่างมีประสิทธิภาพโดยพยายามใช้แสงสว่างธรรมชาติให้มากที่สุดและไม่ใช้เครื่องปรับอากาศแต่จะใช้ระบบระบายอากาศซึ่งได้ออกแบบเป็นพิเศษในสาขายกเว้นพื้นที่ขายอาหารสด
  ซึ่งมีการติดตั้งระบบทำความเย็น ทั้งนี้จะเห็นได้ว่าทั้ง 29
  สาขาเปิดดำเนินการโดยตั้งอยู่ในทำเลที่ดี
  สะดวกต่อการเดินทางของกลุ่มลูกค้าเป้าหมายและมีจำนวนสมาชิกเป้าหมายเพิ่มขึ้นเรื่อย ๆ
  ตามแผนการดำเนินงานของบริษัทฯ

ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  ปี 2547 เป็นปีแห่งการขยายธุรกิจ บริษัทฯ ได้เปิดสาขาใหม่ 4 สาขา ได้แก่ สาขารังสิต
  กรุงเทพมหานคร ในเดือนสิงหาคม สาขาภูเก็ตในเดือนพฤศจิกายน สาขาแจ้งวัฒนะ
  และสาขาสาทร ซึ่งตั้งอยู่ในแม็คโคร สาทร ในเดือนธันวาคม ทำให้มีสาขาทั้งสิ้น 14 สาขา ณ
  สิ้นปี 2547 การขยายธุรกิจของบริษัทฯ
  ยังคงดำเนินอย่างต่อเนื่องโดยใช้กลยุทธ์ทำเลที่ตั้งที่สามารถดึงดูดลูกค้ากลุ่มเป้าหมาย
  ประสบการณ์ในธุรกิจของบริษัทฯช่วยให้การเลือกทำเลที่ตั้งสาขาที่มีคุณภาพและขนาดที่เหมาะสมในการขยายธุรกิจเป็นไปอย่างมีประสิทธิภาพ
  ทั้งนี้ บริษัทฯ มีแผนที่จะเปิดสาขาใหม่หลายแห่งในปี 2548 โดยมีขนาด 600-800 ตารางเมตร

(3) นโยบายด้านราคา

1)  ศูนย์ค้าส่งแม็คโคร - Makro Cash and Carry

  การกำหนดราคาสินค้าที่สามารถแข่งขันได้เป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จัดจำหน่ายโดยบริษัทฯ เป็นสำคัญ
  ความสำเร็จในการแข่งขันด้านราคาของบริษัทฯ ขึ้นอยู่กับปัจจัยหลายด้าน
  ไม่เฉพาะแต่เพียงราคาต้นทุนสินค้าที่บริษัทฯ ซื้อจากผู้ผลิตและผู้จำหน่ายเท่านั้น
  แต่ยังสะท้อนให้เห็นถึงการบริหารจัดการโครงสร้างต้นทุนทั้งหมดของบริษัทฯ
  การบริหารจัดการต้นทุนดังกล่าวเป็นประโยชน์ไม่เฉพาะต่อผู้ถือหุ้นของบริษัทฯ
  ที่ได้รับผลตอบแทนเพิ่มขึ้น
  แต่ยังเป็นผลประโยชน์ต่อลูกค้าจากการที่สามารถจำหน่ายสินค้าในราคาที่แข่งขันได้
  จากการที่บริษัทฯ ได้ขยายกิจการและมีจำนวนสาขาเพิ่มขึ้น
  ทำให้ต้องมีการกระจายสินค้าตามสภาพทางภูมิศาสตร์ของทำเลที่ตั้งสาขาแม็คโครทั่วประเทศไทย
  บริษัทฯ จึงได้ค้นหาโอกาสใหม่ๆ
  ในการกระจายสินค้าจากศูนย์กระจายสินค้าด้วยวิธีการที่ประหยัดค่าใช้จ่ายอย่างมีประสิทธิผล
  โดยการดำเนินขั้นตอนการรับและกระจายสินค้าไปยังสาขาต่างๆ อย่างมีประสิทธิภาพ
  ในเดือนเมษายน 2547 บริษัทฯ ได้เปิดดำเนินการศูนย์กระจายสินค้าอาหารสดที่วังน้อย
  ทางตอนเหนือของกรุงเทพมหานคร ซึ่งบริษัทฯ สามารถจัดส่งอาหารทะเล ผลไม้ และผัก
  ของผู้ผลิตหลายๆ
  รายรวมกันไปในรถบรรทุกคันเดียวกันทำให้สามารถกระจายสินค้าไปยังสาขาต่างๆ
  ได้รวดเร็วขึ้นและยังคงรักษาความสดของสินค้า ในเดือนพฤศจิกายน บริษัทฯ
  ได้เริ่มดำเนินการศูนย์กระจายสินค้าสำหรับสินค้าบริโภคประเภทอาหารแห้ง
  ซึ่งเพิ่มโอกาสให้บริษัทฯ ได้รับประโยชน์จากการควบคุมค่าใช้จ่ายให้มีประสิทธิภาพมากยิ่งขึ้น
  การกระจายสินค้าจากศูนย์กระจายสินค้านั้นดำเนินการโดยผู้ให้บริการด้านการกระจายสินค้ามืออาชีพ
  ดังนั้น บริษัทฯ
  จึงเข้าถึงและได้รับประโยชน์จากการพัฒนาระบบการกระจายสินค้าระดับโลกโดยไม่ต้องลงทุนเป็นจำนวนมากแต่อย่างใด

 ค) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การกำหนดราคาขายสินค้าประเภทที่ขายในปริมาณมากๆ เช่น กระดาษถ่ายเอกสาร
  แม็คโครออฟฟิศเซ็นเตอร์ จะขายในราคาที่ต่ำกว่าท้องตลาด
  ส่วนสินค้าบางประเภทที่เป็นสินค้าที่หายากหรือเป็นสินค้าที่ต้องมีบริการหลังการขาย
  การตั้งราคาจะสามารถแข่งขันกับราคาตลาดได้

(4) การส่งเสริมการขาย

ก) ศูนย์ค้าส่งแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่าง ๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  บริษัทฯ ประสบความสำเร็จในการพัฒนาเทคโนโลยี่ด้วยการติดตั้งระบบ WinPOS และ
  MultiSAM เครื่องมือช่วยในการส่งเสริมการขายของบริษัทฯ
  ซึ่งช่วยเพิ่มขีดความสามารถในการแข่งขันด้านราคามากขึ้น เนื่องจากบริษัทฯ
  สามารถประเมินผลลัพธ์จากการใช้กลยุทธ์ด้านราคาและกิจกรรมส่งเสริมการขายจากฐานลูกค้ากลุ่มต่างๆ
  และตอบสนองความต้องการของลูกค้าได้อย่างมีประสิทธิภาพยิ่งขึ้น

ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การส่งเสริมการจำหน่าย ได้แก่ การจัดทำวารสาร Office Centre Mail
  ประจำเดือนส่งให้กับลูกค้า
  ซึ่งเป็นช่องทางหลักที่จะนำเสนอสินค้าราคาพิเศษที่เลือกสรรมาแล้วให้กับลูกค้า บริษัทฯ
  ยังได้จัดทำ Catalogue สินค้า
  ซึ่งเป็นหัวใจสำคัญในการสื่อสารให้ลูกค้าได้ทราบถึงผลิตภัณฑ์ของบริษัทฯ สำหรับ Catalogue
  ประจำปี 2548 จะมีความหนา 260 หน้า นำเสนอสินค้ากว่า 8,000 รายการ และจัดพิมพ์
  50,000 ฉบับ เพื่อส่งให้กับลูกค้าเป้าหมาย นอกจากนี้ บริษัทฯ
  ได้มุ่งขยายการบริการจัดส่งสินค้าให้แก่ลูกค้าซึ่งถือเป็นบริการที่มีความสำคัญและมีความต้องการมากขึ้นเรื่อยๆ
  สำหรับธุรกิจจำหน่ายวัสดุอุปกรณ์สำนักงานในประเทศไทย การจัดส่งสินค้าจะดำเนินการผ่านสาขา
  เสริมด้วยการให้บริการศูนย์รับสั่งซื้อสินค้าผ่านทางโทรศัพท์ซึ่งการสั่งซื้อมากกว่าครึ่งหนึ่งผ่านศูนย์ดังกล่าว
  ขณะที่การสั่งซื้อส่วนที่เหลือกระทำผ่านทางสาขา เพื่อเพิ่มประสิทธิภาพบริการจัดส่งสินค้า บริษัทฯ
  ยังคงใช้บริการจัดส่งสินค้าจากผู้ประกอบการภายนอกที่มีความชำนาญโดยมีการขยายจำนวนรถขนส่งและพนักงานที่ทำงานด้านจัดส่งสินค้าโดยเฉพาะให้ครอบคลุมพื้นที่การจัดส่งได้กว้างไกลขึ้น
  แม็คโครออฟฟิศเซ็นเตอร์ เป็นธุรกิจที่เน้นขายสินค้าเฉพาะด้าน
  จึงไม่หยุดนิ่งที่จะจัดหาสินค้าที่หลากหลายตามความต้องการของลูกค้า
  พร้อมบริการจัดส่งและบริการขายแบบเครดิตให้กับลูกค้า

  3.2.2 ลักษณะลูกค้า และกลุ่มลูกค้าเป้าหมาย

  ลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัทสยามแม็คโคร จำกัด
  (มหาชน) และบริษัทย่อย ได้ดังนี้

(1) ศูนย์ค้าส่งแม็คโคร - Makro Cash and Carry

ก) ผู้ค้าปลีกรายย่อย ลูกค้ากลุ่มนี้เป็นกลุ่มที่ซื้อสินค้าเพื่อนำไปจำหน่าย
ดังนั้นประโยชน์ที่ลูกค้ากลุ่มนี้จะได้รับ คือ การซื้อสินค้าราคาถูกจากแม็คโคร
โดยส่วนใหญ่จะเป็นเจ้าของร้านขนาดกลางและขนาดเล็ก

  ข)
  ผู้ประกอบธุรกิจภัตตาคาร-ร้านอาหารซึ่งลูกค้ากลุ่มนี้จะซื้อสินค้าในปริมาณมากและนำไปแปรรูปก่อนนำออกจำหน่ายโดยอันดับแรกจะให้ความสำคัญกับคุณภาพของสินค้า
  โดยสินค้าที่วางจำหน่ายจะต้องมีความสดใหม่
  ลูกค้าประเภทนี้ไม่ได้ให้ความสนใจกับยี่ห้อของผลิตภัณฑ์เท่าใดนัก
  ลูกค้ากลุ่มนี้จะเป็นผู้ประกอบธุรกิจภัตตาคาร ร้านอาหาร

ค) ผู้ประกอบธุรกิจบริการ องค์กรต่างๆ ลูกค้ากลุ่มนี้จะซื้อสินค้าอุปโภคสำหรับใช้งานในองค์กร
สถาบัน ในฐานะผู้บริโภค

  กลุ่มลูกค้าเป้าหมายเป็นปัจจัยที่มีความสำคัญอย่างยิ่งต่อกิจการของบริษัทฯ
  การเสริมสร้างความสำเร็จในธุรกิจการค้าส่งแบบชำระเงินสดและบริการตนเองนั้น บริษัทฯ
  จะต้องสร้างจุดขายที่แตกต่างจากคู่แข่งในธุรกิจนี้ ได้แก่ ตลาดสดและผู้ค้าส่งแบบดั้งเดิม บริษัทฯ
  เชื่อว่าแผนงานปรับปรุงแผนกอาหารสดกำลังได้รับผลสำเร็จอย่างสูงและสร้างความเชื่อถือให้กับลูกค้า
  ทำให้ลูกค้าเห็นถึงความแตกต่างของแม็คโครและสิ่งที่แม็คโครนำเสนออย่างชัดเจน บริษัทฯ
  ประสบความสำเร็จในการสร้างจุดขายที่แตกต่างจากคู่แข่งในด้าน ราคา
  ความหลากหลายของสินค้า และการบริหารลูกค้าสัมพันธ์ และบริษัทฯ
  ยังได้จัดหาสินค้าที่สะอาดปลอดภัยและผลิตภัณฑ์อาหารที่มีการรับรองคุณภาพจากแหล่งสินค้า
  ซึ่งเป็นปัจจัยหนึ่งที่สำคัญอย่างมากต่อลูกค้าผู้ประกอบธุรกิจอาหารและร้านอาหาร
  การปรับปรุงการติดต่อสื่อสารกับลูกค้านับเป็นส่วนสำคัญอีกส่วนหนึ่งในกระบวนการสร้างจุดขายที่แตกต่างดังกล่าว
  รวมทั้งการบริหารลูกค้าสัมพันธ์ ซึ่งเป็นส่วนหนึ่งของการประกอบธุรกิจของบริษัทฯ
  พร้อมด้วยการจัดโปรแกรมเชื่อมความสัมพันธ์กับลูกค้าในทุกสาขาของบริษัทฯ

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

ก) กลุ่มลูกค้าที่เป็นบริษัทหรือองค์กรขนาดเล็กจนถึงขนาดกลาง
ซึ่งต้องใช้อุปกรณ์สำนักงานเป็นจำนวนมากและสม่ำเสมอ

ข) กลุ่มลูกค้าทั่วไปที่ต้องการซื้ออุปกรณ์หรือเฟอร์นิเจอร์สำนักงานโดยตรง
เนื่องจากแม็คโครออฟฟิศเซ็นเตอร์
จะมีสินค้าที่เกี่ยวกับเครื่องใช้สำนักงานให้เลือกครบถ้วนจึงทำให้ลูกค้ากลุ่มนี้สามารถเลือกซื้อของได้ภายในที่แห่งเดียว

  3.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี -

3.2.4 การจำหน่ายและช่องทางการจำหน่าย

 (1) ศูนย์ค้าส่งแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโคร
  ทั้งนี้จะมุ่งเน้นการจำหน่ายสินค้าในปริมาณสูง กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ จำหน่ายสินค้าโดยผู้ซื้อไม่จำเป็นต้องเป็นสมาชิก
  และสามารถชำระค่าสินค้าได้ด้วยทั้งเงินสดและบัตรเครดิต นอกจากนี้ บริษัทฯ
  ยังให้บริการลูกค้าด้วยการสั่งซื้อทางโทรศัพท์ โทรสาร (Mail Order) และทางอินเทอร์เน็ต
  (www.officecentre.co.th) ซึ่งสามารถชำระค่าสินค้าด้วยการโอนเงินเข้าบัญชีธนาคาร
  หรือบัตรเครดิตได้อีกด้วย

  ณ สิ้นปี 2547 บริษัท และบริษัทย่อย ไม่มีการส่งสินค้าออกไปจำหน่ายต่างประเทศ

  3.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ธุรกิจค้าปลีกของประเทศไทยยังคงขยายตัวอย่างต่อเนื่องในปี 2547
  สะท้อนให้เห็นถึงภาพรวมของการเติบโตทางเศรษฐกิจที่แข็งแกร่ง
  และกำลังซื้อภายในประเทศยังคงมีอยู่ในระดับสูงต่อเนื่องจากปี 2546 อย่างไรก็ตาม
  แม้ว่าการใช้จ่ายภายในประเทศจะเติบโตอย่างต่อเนื่องในช่วงครึ่งปีหลัง
  แต่ดัชนีการบริโภคภาคเอกชนได้ชะลอตัวลงในช่วงครึ่งปีหลัง
  และความเชื่อมั่นของผู้บริโภคเริ่มที่จะลดลง ณ สิ้นปี 2547
  ราคาน้ำมันที่เพิ่มสูงขึ้นและกำลังซื้อที่อ่อนลงในตลาดโลกเริ่มส่งผลกระทบต่อความเชื่อมั่นของผู้บริโภค
  พร้อมกับการลดลงของความเชื่อมั่นของผู้บริโภคและความเชื่อมั่นของภาคธุรกิจที่มีต่อเศรษฐกิจภายในประเทศ
  ส่งผลให้เกิดความสั่นคลอนต่อความน่าเชื่อถือทางการเงิน
  และการเริ่มใช้นโยบายทางการเงินแบบเข้มงวดเนื่องจากสภาพคล่องส่วนเกินลดลง
  ผลกระทบของการลดการพยุงราคาน้ำมันซึ่งเริ่มในเดือนพฤษภาคมได้ส่งผลให้เห็นอย่างชัดเจนในช่วงครึ่งปีหลัง
  โดยต้นทุนราคาน้ำมันและพลังงานได้ปรับตัวสูงขึ้นและส่งผลกระทบในเชิงลบต่อความเชื่อมั่นของผู้บริโภค
  อย่างไรก็ตาม
  เนื่องจากผู้บริโภคชาวไทยใช้จ่ายในด้านที่อยู่อาศัยน้อยกว่าผู้บริโภคส่วนใหญ่ชาวตะวันตก ดังนั้น
  ผู้บริโภคชาวไทยจึงมีรายได้เพื่อการจับจ่ายใช้สอยที่อาจนำไปใช้จ่ายซื้อสินค้าต่างๆ อยู่มาก
  และสืบเนื่องจากรายได้ที่เพิ่มขึ้นและการปล่อยสินเชื่อขยายตัวสูงขึ้น
  ผู้บริโภคจึงยังคงจับจ่ายใช้สอยในปี 2547 อนึ่ง
  ผลกระทบจากภัยพิบัติสึนามิที่เกิดขึ้นในเดือนธันวาคมยังไม่อาจประเมินได้ว่าจะมีผลต่อการจับจ่ายใช้สอยของผู้บริโภค
  ถึงแม้จะปรากฎชัดเจนว่ากิจกรรมค้าปลีกในพื้นที่ที่ได้รับความเสียหายจะได้รับผลกระทบในระยะสั้นและกลาง
  ตลอดจนพื้นที่อื่นๆ เนื่องมาจากอุตสาหกรรมการท่องเที่ยวโดยรวมได้รับผลกระทบ
  เหตุการณ์ดังกล่าวยังสร้างความตื่นตระหนกแก่ผู้บริโภคชาวไทย

  ในปี 2547 ผู้ประกอบการธุรกิจค้าปลีกยังคงขยายสาขาใหม่อย่างต่อเนื่อง ตลอดจนปรับปรุง
  พัฒนา และสร้างความทันสมัยให้กับสาขาเดิมเพื่อดึงดูดให้ผู้บริโภคมาจับจ่ายใช้สอย
  ในช่วงครึ่งปีหลัง
  รัฐบาลได้กำหนดมาตรการประหยัดพลังงานโดยให้ลดเวลาเปิดทำการของร้านค้าปลีกขนาดใหญ่ซึ่งส่งผลกระทบเชิงลบต่อธุรกิจในระยะสั้น
  อย่างไรก็ตาม
  รัฐบาลได้ยกเลิกมาตรการนี้ในเวลาต่อมาเนื่องจากมาตรการนี้ไม่ได้ส่งผลในการประหยัดพลังงานมากนัก
  และยังเป็นผลเสียต่อความเชื่อมั่นในธุรกิจค้าปลีกและความเชื่อมั่นของผู้บริโภค
  ผู้ประกอบธุรกิจค้าปลีกสมัยใหม่ทุกประเภทได้ขยายการลงทุนเพิ่มขึ้นอย่างมากในธุรกิจค้าปลีกรูปแบบใหม่ทุกประเภท
  โดยเฉพาะร้านค้าสะดวกซื้อ
  ทั้งร้านค้าที่ตั้งอยู่เป็นเอกเทศและตั้งอยู่ในสถานีบริการน้ำมันยี่ห้อต่างๆ ที่เพิ่มขึ้นเป็นจำนวนมาก
  ธุรกิจไฮเปอร์มาร์เก็ตซึ่งมีบทบาทสำคัญในตลาดก็เติบโตขึ้นด้วย
  โดยผู้ประกอบการได้สร้างร้านค้าใหม่บนทำเลที่ตั้งที่ได้รับอนุญาตให้ก่อสร้างไว้เดิม
  และยังรวมถึงธุรกิจห้างสรรพสินค้าและร้านจำหน่ายสินค้าเฉพาะด้าน
  (สินค้าเพื่อสุขภาพและความงาม เครื่องใช้ไฟฟ้า อุปกรณ์สำนักงาน ฯลฯ) ก็เติบโตขึ้นเช่นกัน
  ในปี 2547 การลงทุนโดยส่วนใหญ่ยังคงเป็นการลงทุนนอกเขตกรุงเทพมหานคร
  และเห็นได้ชัดเจนว่าในระยะสั้นนี้การลงทุนจะเป็นการขยายสาขาออกไปในต่างจังหวัดซึ่งมีการแข่งขันน้อยกว่าในเขตกรุงเทพมหานคร
  แต่รายได้จากการดำเนินกิจการก็จะน้อยกว่าด้วย อย่างไรก็ตาม
  ในขณะนี้ได้มีการก่อสร้างศูนย์การค้าชั้นนำขึ้น 2 แห่ง ณ
  บริเวณกลางใจเมืองของกรุงเทพมหานคร ได้แก่ สยามพารากอน
  และการปรับปรุงเซ็นทรัลเวิลด์พลาซ่า ซึ่งตั้งอยู่บนถนนพระราม 1/เพลินจิตเช่นเดียวกัน

  ในส่วนของธุรกิจค้าปลีกขนาดใหญ่ (ซูเปอร์สโตร์/ไฮเปอร์มาร์เก็ต) นั้น ในปี 2547 เทสโก้
  โลตัส ได้เปิดสาขาใหม่จำนวน 2 สาขา และสาขาคุ้มค่า (แวลูว์สโตร์) 6 สาขา
  ทำให้มีจำนวนสาขาขนาดใหญ่รวมทั้งสิ้น 49 แห่ง และสาขาคุ้มค่า (แวลูว์สโตร์) 11 แห่ง
  และยังคงเปิดร้านค้าในรูปแบบที่หลากหลายออกไป
  เนื่องจากแผนงานที่จะพัฒนาและขยายสาขาได้รับผลกระทบจากข้อจำกัดทางผังเมืองที่กำหนดเขตพื้นที่อนุญาตให้ก่อสร้างร้านค้าปลีกขนาดใหญ่
  โดยขณะนี้ เทสโก้ โลตัส ได้ขยายสาขาในรูปแบบของ เอ็กซเพรสสโตร์ คุ้มค่า (แวลูว์สโตร์)
  และซูเปอร์มาร์เก็ต ส่วนบิ๊กซี ได้เปิดสาขาใหม่จำนวน 4 แห่งในปี 2547 ทำให้มีสาขารวมทั้งสิ้น
  40 แห่ง นอกจากนี้ บิ๊กซี ได้ทดลองเปิดร้านค้าในรูปแบบที่หลากหลายเช่นเดียวกับเทสโก้ โลตัส
  โดยได้เปิดบิ๊กซี “คอมแพ็ค” ขึ้นเป็นแห่งแรกซึ่งมีพื้นที่ 6,000 ตารางเมตร
  เพิ่มเติมจากการเปิดร้านค้ารูปแบบซูเปอร์มาร์เก็ตในชื่อ “ลีดเดอร์ไพร้ซ์”
  ผู้ประกอบการรายที่สามในกลุ่มธุรกิจค้าปลีก ได้แก่ คาร์ฟูร์ เปิดสาขาใหม่เพิ่มอีก 1 สาขา ในปี
  2547 รวมมีสาขาทั้งสิ้น 20 แห่ง โดยสาขาส่วนใหญ่ตั้งอยู่ในเขตกรุงเทพมหานคร
  เนื่องจากกฎหมายผังเมืองเกี่ยวกับการกำหนดพื้นที่อนุญาตให้ก่อสร้างร้านค้าปลีกขนาดใหญ่ในปัจจุบันยังคงส่งผลกระทบต่อโอกาสในการขยายสาขาใหม่โดยเฉพาะร้านค้าปลีกขนาดใหญ่
  จึงคาดหมายได้ว่าผู้ประกอบการในธุรกิจนี้จะทดลองพัฒนาโอกาสทางธุรกิจใหม่โดยปรับเปลี่ยนรูปแบบร้านค้าที่หลากหลายแตกต่างกันต่อไป

  ธุรกิจไฮเปอร์มาร์เก็ตที่มีการแข่งขันอย่างรุนแรงนั้นไม่ส่งผลถึงธุรกิจค้าส่งแบบชำระเงินสดและบริการตนเอง
  การขยายตัวและการดำเนินงานของธุรกิจค้าส่งแบบชำระเงินสดและบริการตนเองซึ่งรวมถึงแม็คโคร
  จะมีลักษณะที่แตกต่างจากธุรกิจไฮเปอร์มาร์เก็ต
  โดยธุรกิจค้าส่งแบบชำระเงินสดและบริการตนเองจะไม่เน้นการขายสินค้าและบริการแก่ลูกค้าที่เป็นผู้บริโภคสุดท้าย
  แต่จะมุ่งเน้นไปยังกลุ่มลูกค้าผู้ประกอบการซึ่งจะซื้อเพื่อใช้ในการดำเนินธุรกิจของตนเอง
  ธุรกิจค้าส่งแบบชำระเงินสดและบริการตนเองซึ่งมีคู่แข่งในธุรกิจประเภทเดียวกันเป็นผู้ค้าส่งแบบดั้งเดิมนั้นจะมีการเติบโตน้อยกว่าธุรกิจไฮเปอร์มาร์เก็ต
  และมีการแข่งขันเพื่อชิงส่วนแบ่งของกลุ่มลูกค้าที่แตกต่างกัน
  ธุรกิจค้าส่งแบบชำระเงินสดและบริการตนเองไม่จำเป็นต้องเน้นทำเลที่ตั้งของสาขาให้อยู่ในย่านเดียวกับธุรกิจไฮเปอร์มาร์เก็ตเนื่องจากมีฐานลูกค้าคนละกลุ่มกัน
  ยิ่งกว่านั้น
  กลุ่มลูกค้าหลักของธุรกิจค้าส่งแบบชำระเงินสดและบริการตนเองรวมถึงร้านค้าปลีกขนาดย่อยและร้านขายของชำเป็นคู่แข่งของผู้ประกอบการค้าปลีกขนาดใหญ่หรือไฮเปอร์มาร์เก็ตนั่นเอง

  บริษัท สยามแม็คโคร จำกัด (มหาชน)
  ได้ตระหนักดีถึงภาวะการแข่งขันที่สูงขึ้นและเตรียมรับมือกับสภาพตลาดที่มีความท้าทายนี้ บริษัทฯ
  ยังคงเน้นการดำเนินงานด้วยต้นทุนต่ำ และมุ่งลดค่าใช้จ่ายในการดำเนินงานอย่างต่อเนื่อง
  ซึ่งจะส่งผลให้ผู้บริโภคซื้อสินค้าได้ในราคาที่ถูกลง ในปี 2547 พนักงานของบริษัทฯ
  ได้มีการปรับปรุงประสิทธิผลการปฏิบัติงานได้ตามเป้าหมาย โดยบริษัทฯ
  ได้ลงทุนด้านทรัพยากรบุคคลไปอย่างมาก เพื่อให้สามารถรองรับการขยายกิจการของบริษัทฯ
  นอกจากนี้บริษัทฯ ยังคงอบรมพนักงานอย่างต่อเนื่องโดยมีการอบรมด้วยเจ้าหน้าที่ของบริษัทฯ
  และผู้เชี่ยวชาญจากภายนอก เพื่อเสริมสร้างทักษะใหม่ๆ
  โดยเฉพาะที่สำคัญต่อการดำรงไว้และการพัฒนาซึ่งความสัมพันธ์กับลูกค้า บริษัทฯ
  ส่งเสริมระบบการทำงานที่เน้นในเรื่องผลงาน
  มีการเลื่อนตำแหน่งให้แก่พนักงานที่มีประสิทธิภาพในการทำงานและผลงานที่โดดเด่น
  รวมถึงการจ่ายค่าตอบแทนตามผลงาน นอกจากนี้ บริษัทฯ
  ได้ทำงานอย่างใกล้ชิดกับผู้จัดจำหน่ายสินค้าเสมอมาในฐานะที่เป็นหุ้นส่วนทางธุรกิจ
  ซึ่งความสัมพันธ์ในลักษณะนี้จะทวีความสำคัญต่อธุรกิจของบริษัทฯ และเนื่องด้วยบริษัทฯ
  ได้มุ่งเน้นในเรื่องของอาหารสด คุณภาพและความสัมพันธ์กับผู้จัดจำหน่ายสินค้า
  ซึ่งเป็นองค์ประกอบที่สำคัญโดยเฉพาะการกำหนดองค์ประกอบด้านห่วงโซ่อุปทาน เช่น
  ความปลอดภัยและถูกหลักอนามัยของอาหาร การให้ความสำคัญแก่ลูกค้าสมาชิกของบริษัทฯ
  นอกจากนี้ บริษัทฯ ยังเสาะแสวงหาแหล่งสินค้าใหม่ๆ ที่เพิ่มมูลค่าอย่างสม่ำเสมอ เช่น
  การใช้วิธีประมูลเพื่อให้ได้ราคาที่ดีที่สุดสำหรับผลิตภัณฑ์เฉพาะอย่าง
  โดยร่วมมือกับกลุ่มบริษัทแม็คโครทั่วทวีปเอเชีย
  ตลอดจนนำเข้าผลไม้และผักที่ไม่มีการปลูกอย่างแพร่หลายในประเทศไทยจากแหล่งผลิตในต่างประเทศที่ได้รับการคัดเลือกแล้ว
  และจากการที่ประเทศไทยได้ทำสัญญาทางการค้ากับนานาประเทศมากขึ้นช่วยเพิ่มโอกาสในการเสาะแสวงหาสินค้าใหม่ๆ
  ให้กับบริษัทฯ ได้อีกด้วย บริษัทฯ
  ประสบความสำเร็จในการใช้ระบบพาณิชย์อิเล็กทรอนิกส์ระหว่างธุรกิจ (B2B)
  ซึ่งส่งผลดีและเป็นประโยชน์อย่างยิ่งต่อผู้จัดจำหน่ายและลูกค้าของบริษัทฯ
  ระบบดังกล่าวช่วยให้ผู้จัดจำหน่ายสินค้าสามารถเชื่อมโยงข้อมูลการค้าผ่านระบบเครือข่ายคอมพิวเตอร์ของบริษัทฯ
  เพื่อรับทราบข้อมูลที่เป็นปัจจุบัน และเป็นการแลกเปลี่ยนข้อมูลข่าวสารระหว่างกันอย่างต่อเนื่อง
  ทำให้ทั้งบริษัทฯ
  และผู้จัดจำหน่ายสามารถบริหารธุรกิจได้อย่างมีประสิทธิภาพและประสิทธิผลมากขึ้น
  ซึ่งส่งผลให้ความสัมพันธ์ที่มีกับลูกค้าและการให้บริการมีประสิทธิภาพยิ่งขึ้น
  และผลที่ตามมาคือความพึงพอใจของลูกค้าสูงขึ้น

(2) ภาวะอุตสาหกรรมและการแข่งขันของธุรกิจแม็คโครออฟฟิศเซ็นเตอร์

  แม้ว่าในปัจจุบัน
  จะมีผู้ประกอบการหลายรายที่ทำธุรกิจที่เกี่ยวข้องกับการจำหน่ายสินค้าเครื่องใช้สำนักงาน เช่น
  ห้างสรรพสินค้า หรือร้านค้าทั่วๆไป
  แต่มีผู้ประกอบการเพียงไม่กี่รายที่ทำธุรกิจจัดจำหน่ายสินค้าเครื่องใช้สำนักงานโดยเฉพาะ
  ปัจจุบันบริษัทฯ ยังคงความเป็นผู้นำในการดำเนินธุรกิจประเภทนี้ ทั้งนี้ ณ สิ้นปี 2547 บริษัทฯ
  มีจำนวนร้านค้าแม็คโครออฟฟิศเซ็นเตอร์ที่เปิดให้บริการแล้วทั้งสิ้น 14 สาขา
  โดยอยู่ในกรุงเทพมหานคร 12 แห่ง และต่างจังหวัด 2 แห่ง ได้แก่ สาขาพัทยา และภูเก็ต
  ซึ่งล้วนแล้วแต่ตั้งอยู่บนทำเลที่มีศักยภาพสูงของการดำเนินธุรกิจ

  บริษัทฯ ได้ดำเนินแผนการตลาดใหม่ๆ รวมถึงการโฆษณาและหาลูกค้าสมาชิกเพิ่มขึ้น นอกจากนี้
  บริษัทฯ ได้ดำเนินงานด้านบริการจัดส่งสินค้า และเพื่อเพิ่มประสิทธิภาพบริการการจัดส่งสินค้า
  บริษัทฯ
  ยังคงใช้บริการจัดส่งสินค้าจากผู้ประกอบการภายนอกที่มีความชำนาญโดยมีการขยายจำนวนรถขนส่งและพนักงานที่ทำงานด้านจัดส่งสินค้าโดยเฉพาะ
  เสริมด้วยการให้บริการสั่งซื้อสินค้าผ่านทางอินเทอร์เน็ต (www.officecentre.co.th)
  โทรศัพท์ และโทรสาร อีกด้วย

6.  แนวโน้มการขยายตัวของอุตสาหกรรม

  ปี 2547 เป็นปีที่มีการแข่งขันสูงในภาคธุรกิจซูเปอร์มาร์เก็ตโดยเฉพาะในกรุงเทพมหานคร
  ซึ่งมีระดับรายได้ของผู้บริโภคและฐานลูกค้าชาวกรุงสมัยใหม่เอื้อต่อธุรกิจค้าปลีกในรูปแบบนี้ ในปี
  2547 บริษัท เซ็นทรัล รีเทล คอร์ปอเรชั่น จำกัด
  ได้กลับเข้าถือหุ้นในธุรกิจท็อปส์ซูเปอร์มาร์เก็ตร้อยละ 100
  หลังจากบริษัทแม่ในต่างประเทศถอนการลงทุนร้อยละ 50
  ตามแผนการสร้างความเข้มแข็งทางการเงินโดยการลดหนี้
  ชื่อของท็อปส์ซูเปอร์มาร์เก็ตได้รับการยอมรับอย่างดีในสายตาของผู้บริโภคชาวไทยและคาดหมายว่าจะมีการขยายและเติบโตต่อไป
  ฟู้ดไลอ้อน ผู้ประกอบการธุรกิจซุปเปอร์มาร์เก็ตรายใหญ่เป็นอันดับสองในกรุงเทพมหานคร
  ถือหุ้นโดยกลุ่มเบลเยี่ยมเดลเฮซ ได้ถอนตัวจากตลาดโดยการค่อยๆ ถอนการลงทุนออกไปในปี
  2547
  สะท้อนให้เห็นถึงสภาวะการประกอบธุรกิจในธุรกิจซูเปอร์มาร์เก็ตที่ต้องเผชิญกับการแข่งขันอย่างรุนแรงจากร้านค้าปลีกขนาดใหญ่และไฮเปอร์มาร์เก็ต

  ธุรกิจร้านค้าสะดวกซื้อ ซึ่งมีกลุ่มเซเว่นอีเลฟเว่นเป็นผู้ประกอบการหลักรายใหญ่
  ยังคงมีการขยายตัวอย่างรวดเร็ว
  โดยร้านเซเว่นอีเลฟเว่นได้เปิดเพิ่มจำนวนร้านค้าจนมีจำนวนมากกว่า 2,500 ร้านค้าทั่วประเทศ
  รวมถึงยังคงดำเนินแผนการเปิดร้านค้าในสถานีบริการน้ำมันโดยร่วมกับการปิโตรเลียมแห่งประเทศไทย
  บริษัทน้ำมันที่ควบคุมโดยภาครัฐ ผู้ประกอบการรายใหญ่อันดับสองในธุรกิจนี้ ได้แก่ แฟมิลี่ มาร์ท
  ได้ขยายสาขาเพิ่มเช่นเดียวกันในปี 2547 ร้านค้าสะดวกซื้อเหล่านี้
  ยังคงเน้นการขายอาหารและเครื่องดื่มในปี 2547
  โดยเซเว่นอีเลฟเว่นได้ประกาศอัตราการเพิ่มขึ้นของยอดขายสินค้าดังกล่าวและเพิ่มพื้นที่ขายเพื่อให้เอื้อต่อการเติบโตในอนาคตอย่างสอดคล้องกัน
  ร้านขายของชำแบบดั้งเดิมยังคงต้องเผชิญสภาวะกดดันในปี 2547 บริษัท รวมค้าปลีกเข้มแข็ง
  จำกัด ซึ่งเป็นของรัฐบาล จัดตั้งขึ้นในปี 2546
  เพื่อช่วยให้ร้านค้าปลีกแบบดั้งเดิมสามารถปรับตัวเข้ากับสภาวะการแข่งขันที่เกิดขึ้นโดยให้ร้านขายของชำและร้านค้าปลีกขนาดย่อมสามารถแข่งขันได้อย่างมีประสิทธิภาพมากขึ้นโดยการรวบรวมกำลังซื้อจากร้านค้าดังกล่าวเพื่อลดต้นทุนด้วยการสั่งซื้อสินค้าจำนวนมากนั้น
  ยังไม่มีการพัฒนาวิธีการดังกล่าวตามที่คาดหมายไว้
  ซึ่งส่วนหนึ่งเป็นเพราะปัญหาเกี่ยวกับความสามารถในการหาแหล่งเงิน
  และความชัดเจนว่าองค์กรดังกล่าวจะสามารถบรรลุตามวัตถุประสงค์ของรัฐหรือไม่

  กลุ่มธุรกิจห้างสรรพสินค้ามีผู้ประกอบการหลักรายใหญ่สองราย ได้แก่ ห้างเซ็นทรัล
  และเดอะมอลล์ ซึ่งเป็นของเซ็นทรัล รีเทล คอร์ปอเรชั่น และบริษัท เดอะมอลล์ กรุ๊ป จำกัด
  ตามลำดับ แม้ว่าธุรกิจนี้จะต้องเผชิญกับการแข่งขันจากร้านค้าปลีกขนาดใหญ่/หรือไฮเปอร์มาร์เก็ต
  แต่สภาพแวดล้อมในการจับจ่ายใช้สอยที่แตกต่างกัน รายการส่งเสริมการขาย
  และกิจกรรมทางการตลาดของห้างสรรพสินค้าทำให้ห้างสรรพสินค้ายังคงรักษาฐานลูกค้าได้อย่างเหนียวแน่น
  และยอดขายของผู้ประกอบการทั้งสองรายยังคงเติบโตในปี 2547 เซ็นทรัล รีเทล
  คอร์ปอเรชั่นได้ลงทุนในธุรกิจค้าปลีกเฉพาะด้าน อาทิเช่น สินค้าสุขภาพและความงาม
  อุปกรณ์การกีฬา อุปกรณ์สำนักงาน และเครื่องใช้ไฟฟ้า
  กลุ่มห้างสรรพสินค้าทั้งสองกลุ่มเป็นผู้ลงทุนในการก่อสร้างศูนย์การค้าชั้นนำขนาดใหญ่สองแห่งที่กำลังดำเนินการก่อสร้างอยู่ในขณะนี้บนทำเลใจกลางกรุงเทพมหานคร
  ซึ่งจะส่งผลให้พื้นที่ในเขตถนนพระราม
  1/เพลินจิตของกรุงเทพมหานครกลายเป็นแหล่งธุรกิจค้าปลีกที่เทียบได้กับย่านถนนออร์ชาร์ดของสิงคโปร์
  นอกจากนี้ในปี 2547 ยังมีการพัฒนาโครงการที่สำคัญนอกกรุงเทพมหานคร โดยเฉพาะในภูเก็ต
  ซึ่งมีเป้าหมายอยู่ที่ผู้บริโภคที่มีความสามารถในการจับจ่ายใช้สอยในต่างจังหวัด
  ธุรกิจดังกล่าวจะได้รับผลกระทบในระยะสั้นจากเหตุการณ์ภัยพิบัติสึนามิที่เกิดขึ้นในเดือนธันวาคม
  2547 และผลกระทบต่ออุตสาหกรรมการท่องเที่ยวของไทย

  ขณะนี้
  ภาคธุรกิจที่มีการแข่งขันในเศรษฐกิจของประเทศไทยมีความชัดเจนมากกว่าเมื่อช่วงทศวรรษที่ผ่านมา
  ธุรกิจค้าปลีกรูปแบบใหม่ได้เติบโตอย่างแข็งแกร่ง และผู้บริโภคชาวไทยก็มีความรู้มากขึ้น
  อย่างไรก็ตาม
  ทั้งธุรกิจค้าปลีกแบบดั้งเดิมและรูปแบบใหม่ต่างก็ยังมีบทบาทสำคัญต่อพฤติกรรมการซื้อของผู้บริโภคชาวไทย
  ผู้บริโภคสมัยใหม่จะเป็นผู้เลือกที่จะจับจ่ายจากร้านค้าปลีกหลายๆ
  แห่งเพื่อตอบสนองความต้องการของตนเอง เช่น
  การจับจ่ายในไฮเปอร์มาร์เก็ตเดือนละครั้งพร้อมกับการจับจ่ายที่ตลาดสดและร้านค้าสะดวกซื้อบ่อยครั้ง
  เนื่องจากเศรษฐกิจของประเทศไทยยังคงเติบโตอย่างต่อเนื่อง
  พร้อมการคาดการณ์ว่าจะเติบโตขึ้นอีกในปี 2548
  จึงมีโอกาสอย่างยิ่งที่ธุรกิจค้าปลีกรูปแบบใหม่จะเติบโตและขยายตัวอย่างต่อเนื่องต่อไป

3.2.7 จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาจากประเภทช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์มาร์เก็ต
  ซึ่งขณะนี้มีผู้ประกอบการอยู่หลายราย เช่น บิ๊กซี เทสโก้โลตัส และคาร์ฟูร์ เป็นต้น

3.2.8 การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน) และบริษัทย่อย
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  ณ สิ้นปี 2547 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  0.38 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

  3.2.9 การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  3.2.10 งานที่ยังไม่ได้ส่งมอบ

- ไม่มี -